8 Satane o ile a sebelisa leqheka le tšoanang ho leka Jesu ha a ne a le lefeelleng. Ka mor’a hore Jesu a itime lijo ka matsatsi a 40 le masiu a 40, Satane o ile a leka Jesu a sebelisa takatso ea hae ea ho batla lijo. Satane o ile a re: “Haeba u mora oa Molimo, bolella lejoe lena hore le fetohe bohobe.” (Luka 4:1-3) Jesu o ne a e-na le boikhethelo: O ne a ka khetha ho sebelisa matla a hae a ho etsa mehlolo hore a khotsofatse takatso ea hae ea ho batla lijo kapa o ne ka khetha hore a se ke a a sebelisa. Jesu o ne a tseba hore o ne a sa lokela ho sebelisa matla ao a hae ka mabaka a boithati. Le hoja a ne a lapile, ho khotsofatsa takatso ea hae ho ne ho sa tle pele ho hore a lule a e-na le kamano e ntle le Jehova. Jesu o ile a araba a re: “Ho ngoliloe, ‘Motho a ke ke a phela ka bohobe feela empa o tla phela ka ntho e ’ngoe le e ’ngoe e tsoang molomong oa Jehova.’”—Luka 4:4, NW, ftn.